ECOMASTER a anunțat finalizarea cu succes a proiectului „Servicii îmbunătățite de gestionare a deșeurilor periculoase în Parcul Ecologic Industrial – ECOPARK”, finanțat cu sprijinul granturilor acordate de Islanda, Liechtenstein și Norvegia prin Mecanismul Financiar SEE 2014-2021, în cadrul Programului „Dezvoltarea IMM-urilor” în România.
Anunțul a avut loc în cadrul unui eveniment ce a avut ca scop prezentarea proiectului, a rezultatelor obținute și a activităților implementate pe durata desfășurării acestuia.
În cadrul evenimentului, la care au participat numeroși colaboratori, parteneri, furnizori și reprezentanți ai autorităților locale, a fost prezentat în detaliu proiectul demarat în luna mai 2022, cu o valoare totală de 1.508.874 euro, care constă în achiziția de echipamente moderne, necesare pentru dezvoltarea gamei de servicii și îmbunătățirea sistematică a performanțelor proceselor în prelucrarea deșeurilor periculoase, precum și în înființarea de noi locuri de muncă verzi.
Astfel, pe parcursul proiectului, s-au realizat:
- achiziția unei stații de tratare și epurare ape uzate și impurificate. Instalația va cuprinde cele trei trepte de epurare: mecanică, fizico-chimică și biologică și va fi dotată cu treaptă de micro-filtrare, care răspunde cerințelor impuse de normativul NTPA 001;
- amenajarea unui laborator dotat cu aparatură performantă pentru analize fizico–economice, care permite controlul permanent al procesului de tratare ape impurificate, atât pe fluxul tehnologic, cât și înainte de deversare;
- achiziția unui tocător modern de deșeuri, cu o capacitate de 10 tone pe oră;
- înființarea a 8 noi locuri de muncă verzi.
Prin astfel de investiții, Ecomaster demonstrează colaboratorilor și comunității locale că lucrează constant și transparent la optimizarea serviciilor de prelucrare a deșeurilor industriale, respectând, ca și până acum, cele mai înalte standarde în protecția mediului.
Investiția susține angajamentul Ecomaster față de personalul propriu, de clienți și față de comunitatea locală din Ariceștii Rahtivani, Prahova. Prin implementarea acestui proiect, Ecomaster atinge cel mai avansat și eficient stadiu de dezvoltare înregistrat în domeniul tehnologiei de prelucrare a deșeurilor industriale.
Recenta investiție face parte din strategia pe termen lung a companiei de a furniza și dezvolta servicii performante de calitate, competitive, fără impact negativ asupra mediului și a sănătății oamenilor.
Întrebată de reporterul Observatorul Prahovean cu privire la impactul investiției asupra mediului, Diana Teodor, director general, Ecomaster, a declarat:
”Am demarat acest proiect cu o zi a porților deschise la care au participat numeroși localnici din zonă pe care i-am informat cu privire la etapele investiției. În ceea ce privește transparența noastră privind impactul asupra mediului, precizez faptul că la Parcul Ecologic Industrial funcționează un sistem modern de monitorizare a calității aerului, iar informațiile sunt publice și pot fi accesate în timp real de oricine dorește să facă acest demers”
Prezentă de 22 de ani pe piața românească de servicii ecologice, Ecomaster – Servicii Ecologice S.R.L. oferă servicii de colectare, transport, stocare temporară, tratare și eliminare finală prin depozitare/valorificare deșeuri periculoase și nepericuloase; activități și servicii ecologice industriale: decontaminare situri, curățiri de rezervoare, separatoare, răcitoare, condensatoare și alte echipamente industriale din rafinării. Cu un plan investițional de peste 10 milioane de Euro, echipa Ecomaster gândește „Evoluția Verde” și proiectează soluții pentru managementul deșeurilor industriale. „Eficiență” este cuvântul care definește rezultatul serviciilor integrate pe care le realizează compania la nivel național și în cadrul Parcului Ecologic Industrial – Ecopark. (P)